b'\n_START_ARTICLE_\nPodul Calafat-Vidin\n_START_SECTION_\nTreceri cu bacul\n_START_PARAGRAPH_\nP\xc3\xa2n\xc4\x83 \xc3\xaen 14 iunie 2013, singura modalitate de a traversa Dun\xc4\x83rea \xc3\xaentre Calafat \xc8\x99i Vidin era serviciul de feribot, care execut\xc4\x83 curse la fiecare dou\xc4\x83 ore, imediat ce 19-20 de camioane sunt \xc3\xaenc\xc4\x83rcate. De pe malul rom\xc3\xa2nesc bacul pleca din portul Calafat, situat la kilometrii fluviali 794-795, pe malul st\xc3\xa2ng al Dun\xc4\x83rii.\n_START_SECTION_\nConcep\xc8\x9bie\n_START_PARAGRAPH_\nP\xc3\xa2n\xc4\x83 \xc3\xaen 14 iunie 2013, pe por\xc8\x9biunea de 470 kilometri din Dun\xc4\x83re care formeaz\xc4\x83 grani\xc8\x9ba bulgaro-rom\xc3\xa2n\xc4\x83 era \xc3\xaen func\xc8\x9biune un singur pod, \xc3\xaentre Ruse \xc8\x99i Giurgiu. Acesta, inaugurat la 20 iunie 1954 \xc8\x99i denumit Podul Prieteniei, este prev\xc4\x83zut de asemenea cu o cale rutier\xc4\x83 \xc8\x99i feroviar\xc4\x83. Proiectul de construire a unui pod \xc3\xaen zona Calafat-Vidin dateaz\xc4\x83 din anul 1925._NEWLINE_\xc8\x9ain\xc3\xa2nd cont de lipsa acut\xc4\x83 a travers\xc4\x83rilor rapide peste Dun\xc4\x83re, scopul principal al construc\xc8\x9biei podului Vidin-Calafat este de a facilita transportul combinat auto \xc8\x99i feroviar pe aripa sudic\xc4\x83 a Coridorului IV Pan-European de Transport, care se \xc3\xaentinde de la Dresda, \xc3\xaen Germania, p\xc3\xa2n\xc4\x83 la Istanbul, \xc3\xaen Turcia, precum \xc8\x99i interconectarea mai rapid\xc4\x83 a axelor de transport din Sud-estul Europei la marile coridoare de transport europene. Nu se poate totu\xc8\x99i neglija nici rolul regional al podului, acela de a conecta sud-vestul Rom\xc3\xa2niei \xc8\x99i nord-vestul Bulgariei, state membre ale Uniunii Europene, printr-o leg\xc4\x83tur\xc4\x83 modern\xc4\x83 \xc8\x99i rapid\xc4\x83.\n_START_SECTION_\nSpecifica\xc8\x9bii tehnice\n_START_PARAGRAPH_\nConform proiectului, lungimea total\xc4\x83 a c\xc4\x83ii rutiere a fost stabilit\xc4\x83 la 1,440 kilometri, iar a liniei ferate la 2,480 de kilometri. La terminare, podul ar urma s\xc4\x83 aib\xc4\x83 dou\xc4\x83 benzi de circula\xc8\x9bie rutier\xc4\x83 \xc3\xaen fiecare direc\xc8\x9bie \xc8\x99i o linie de cale ferat\xc4\x83. Detaliat, proiectul tehnic prevede urm\xc4\x83toarele:\n_START_SECTION_\nPentru partea bulgar\xc4\x83\n_START_PARAGRAPH_\nLotul 1 \xe2\x80\x93 Proiectul \xc8\x99i construc\xc8\x9bia unui pod combinat (feroviar \xc8\x99i rutier) cu patru benzi rutiere, o cale ferat\xc4\x83 pe un singur fir \xc8\x99i o pist\xc4\x83 pentru bicicli\xc8\x99ti._NEWLINE_Lotul 2 \xe2\x80\x93 Construc\xc8\x9bia infrastructurii rutiere \xc8\x99i feroviare de acces la pod, care implic\xc4\x83: un terminal feroviar nou pentru m\xc4\x83rfuri \xc8\x99i 7\xc2\xa0km de cale ferat\xc4\x83 nou\xc4\x83; reconstruc\xc8\x9bia g\xc4\x83rii de pasageri existente \xc8\x99i construc\xc8\x9bia a 4 noduri rutiere noi.\n_START_SECTION_\nPentru partea rom\xc3\xa2n\xc4\x83\n_START_PARAGRAPH_\nConstruc\xc8\x9bia a 5\xc2\xa0km de cale ferat\xc4\x83 nou\xc4\x83, de la cap\xc4\x83tul podului p\xc3\xa2n\xc4\x83 la calea ferat\xc4\x83 existent\xc4\x83 Golen\xc8\x9bi-Calafat, 5\xc2\xa0km de drum expres, plus o sta\xc8\x9bie terminal\xc4\x83 pentru controlul comun al traficului \xc8\x99i taxare. Conform memorandumului semnat de cele dou\xc4\x83 \xc8\x9b\xc4\x83ri \xc3\xaenaintea \xc3\xaenceperii lucr\xc4\x83rilor de construc\xc8\x9bie, toate taxele rutiere pentru traversarea podului Calafat-Vidin vor fi percepute de c\xc4\x83tre Rom\xc3\xa2nia, pentru Bulgaria r\xc4\x83m\xc3\xa2n\xc3\xa2nd doar taxele feroviare. Cel mai probabil, partea bulgar\xc4\x83 a acceptat aceast\xc4\x83 condi\xc8\x9bie nefavorabil\xc4\x83 \xc3\xaen schimbul acordului dat de Rom\xc3\xa2nia pentru a fi construit un pod \xc3\xaentre Calafat \xc8\x99i Vidin, \xc3\xaentruc\xc3\xa2t Bucure\xc8\x99tiul nu prea \xc3\xae\xc8\x99i dorea acest lucru._NEWLINE_Podul propriu-zis este o investi\xc8\x9bie bulgar\xc4\x83, beneficiarul lucr\xc4\x83rii fiind Ministerul Transporturilor din Bulgaria. Bulgarii au realizat podul feroviar \xc8\x99i rutier cu patru benzi, un terminal feroviar nou pentru m\xc4\x83rfuri, \xc8\x99apte kilometri de cale ferat\xc4\x83 nou\xc4\x83 \xc8\x99i patru noduri rutiere noi, \xc3\xaen timp ce Rom\xc3\xa2nia a construit pentru infrastructura de acces pe pod mai multe bretele rutiere, cinci kilometri de cale ferat\xc4\x83 \xc8\x99i o sta\xc8\x9bie terminal\xc4\x83 pentru controlul comun al traficului \xc8\x99i taxare. Beneficiarii investi\xc8\x9biei de pe malul rom\xc3\xa2nesc sunt Compania Na\xc8\x9bional\xc4\x83 de Autostr\xc4\x83zi \xc8\x99i Drumuri Na\xc8\x9bionale din Rom\xc3\xa2nia (CNADNR) \xc8\x99i Compania Na\xc8\x9bional\xc4\x83 de C\xc4\x83i Ferate (CFR SA). Constructorul desemnat prin licita\xc8\x9bie de partea rom\xc3\xa2n\xc4\x83 a fost asocierea spaniol\xc4\x83 AZVI / Vimac, iar consor\xc8\x9biul Italferr SpA. / DIWI Consult International GmbH / Tecnic Consulting Engineering \xe2\x80\x93 Rom\xc3\xa2nia SRL a supervizat lucr\xc4\x83rile din postura de consultant.\n_START_SECTION_\nStructur\xc4\x83\n_START_PARAGRAPH_\nPodul Calafat-Vidin este o structur\xc4\x83 combinat\xc4\x83 rezemat\xc4\x83 la capete pe trei cule, din care dou\xc4\x83 pe malul bulg\xc4\x83resc, iar una pe malul rom\xc3\xa2nesc. Pe malul bulgar, calea ferat\xc4\x83 se desprinde din structura unitar\xc4\x83 a podului \xc8\x99i continu\xc4\x83 pe un viaduct separat, \xc3\xaen lungime de 400 m, pentru a putea asigura declivit\xc4\x83\xc8\x9bile stabilite prin normative. La cap\xc4\x83tul viaductului feroviar se afl\xc4\x83 culeea A-1, la cap\xc4\x83tul viaductului rutier culeea A-2, iar culeea A-3 de pe malul rom\xc3\xa2nesc este comun\xc4\x83. \xc3\x8entre culee sunt amplasate 12 pile, numerotate PB1-PB12. Patru din aceste pile, numerotate \xc3\xaen proiect PB9, PB10, PB11 \xc8\x99i PB12, sunt amplasate \xc3\xaen albia navigabil\xc4\x83 a Dun\xc4\x83rii, iar deschiderea dintre ele este de 180 m. Pilele PB1 \xc8\x99i PB2 sunt amplasate pe malul bulg\xc4\x83resc, pila PB8 pe Insula f\xc4\x83r\xc4\x83 nume, iar restul pilelor sunt situate \xc3\xaen albia Dun\xc4\x83rii, \xc3\xaentre malul bulg\xc4\x83resc \xc8\x99i Insula f\xc4\x83r\xc4\x83 nume. Culeele \xc8\x99i pilele sunt masive fundate pe pilo\xc8\x9bi fora\xc8\x9bi. Tablierele podului \xc8\x99i ale pasajelor care fac parte din infrastructura de acces sunt alc\xc4\x83tuite din grinzi prefabricate din beton precomprimat de dimensiuni mari. Pe podul propriu-zis, grinzile au fost deplasate \xc8\x99i montate cu ajutorul lansatorului de grinzi._NEWLINE_Tehnologia folosit\xc4\x83 pentru construc\xc8\x9bia podului, numit\xc4\x83 de exper\xc8\x9bi \xe2\x80\x9espate de c\xc4\x83mil\xc4\x83\xe2\x80\x9d, este una ultramodern\xc4\x83. Ea permite economisirea materialelor de construc\xc8\x9bie \xc8\x99i asigur\xc4\x83 o mare rezisten\xc8\x9b\xc4\x83 seismic\xc4\x83. Principiul care st\xc4\x83 la baza acestei tehnologii se aseam\xc4\x83n\xc4\x83 cu cel al desagilor prin\xc8\x99i pe \xc8\x99eile fixate \xc3\xaentre cocoa\xc8\x99ele unei c\xc4\x83mile: orice greutate \xc3\xaen desagul dintr-o parte este echilibrat\xc4\x83 printr-o contragreutate \xc3\xaen desagul din cealalt\xc4\x83 parte. Konstantin Jiponov, responsabilul adjunct de proiect al Ministerului Transporturilor din Bulgaria, a declarat c\xc4\x83 podul va fi unic \xc3\xaen \xc3\xaentreaga Uniune European\xc4\x83 \xc8\x99i incomparabil mai ieftin dec\xc3\xa2t dac\xc4\x83 s-ar folosi orice alt\xc4\x83 tehnologie de construc\xc8\x9bie. Potrivit domnului Jiponov, aceast\xc4\x83 tehnologie este extrem de popular\xc4\x83 \xc3\xaen Japonia.\n_START_SECTION_\nTrafic\n_START_PARAGRAPH_\nConform estim\xc4\x83rilor din Memorandumul de Finan\xc8\x9bare, p\xc3\xa2n\xc4\x83 \xc3\xaen 2030 podul ar urma s\xc4\x83 fie traversat de 8.400 de vehicule \xc8\x99i 30 de trenuri pe zi. Ivailo Moskovski, ministrul Transporturilor din Bulgaria, estimeaz\xc4\x83 c\xc4\x83 traficul ar ajunge la 100.000 de vehicule \xc3\xaen primul an de operare a podului._NEWLINE_\xc3\x8en iulie 2006 Ministrul adjunct al Transporturilor din Bulgaria, Vessela Gospodinova, a semnat cu autorit\xc4\x83\xc8\x9bile rom\xc3\xa2ne un acord al c\xc4\x83rui scop era clarificarea modalit\xc4\x83\xc8\x9bii \xc3\xaen care cet\xc4\x83\xc8\x9benii celor dou\xc4\x83 \xc8\x9b\xc4\x83ri vor putea traversa grani\xc8\x9ba dup\xc4\x83 construc\xc8\x9bia podului._NEWLINE_\xc3\x8en conformitate cu negocierile dintre p\xc4\x83r\xc8\x9bi, \xc3\xaen data de 27 februarie 2013 a fost aprobat \xc3\xaen \xc8\x99edin\xc8\x9ba Guvernului Rom\xc3\xa2niei Memorandumul nr.8615/RF/26.02.2013 cu tema: \xe2\x80\x9eAprobarea semn\xc4\x83rii Acordului \xc3\xaentre Guvernul Rom\xc3\xa2niei \xc8\x99i Guvernul Republicii Bulgaria pentru \xc3\xaenfiin\xc8\x9barea unei entit\xc4\x83\xc8\x9bi comerciale mixte \xe2\x80\x93 operator al noului Pod combinat (rutier \xc8\x99i feroviar) \xc3\xaentre cele dou\xc4\x83 state peste fluviul Dun\xc4\x83rea \xc3\xaentre ora\xc8\x99ele Calafat (Rom\xc3\xa2nia) \xc8\x99i Vidin (Republica Bulgaria)\xe2\x80\x9d. Semnarea Acordului a avut loc la Sofia, \xc3\xaen data de 28 februarie 2013. Din partea Guvernului Rom\xc3\xa2niei, Acordul a fost semnat de c\xc4\x83tre Septimiu Buza\xc8\x99u, secretar de stat \xc3\xaen Ministerul Transporturilor, iar din partea Guvernului Republicii Bulgaria de c\xc4\x83tre Ivailo Moskovski, ministrul transporturilor, tehnologiilor informa\xc8\x9bionale \xc8\x99i comunica\xc8\x9biilor. Acordul stipuleaz\xc4\x83 \xc3\xaenfiin\xc8\x9barea unei entit\xc4\x83\xc8\x9bi comerciale rom\xc3\xa2no-bulgare care s\xc4\x83 se ocupe de \xc3\xaentre\xc8\x9binerea \xc8\x99i exploatarea podului, inclusiv de colectarea taxelor de trecere. Conform Acordului, por\xc8\x9biunea de pod cuprins\xc4\x83 \xc3\xaentre jum\xc4\x83tatea lui \xc8\x99i malul bulg\xc4\x83resc va reveni Bulgariei, iar cea cuprins\xc4\x83 \xc3\xaentre jum\xc4\x83tatea lui \xc8\x99i malul rom\xc3\xa2nesc va reveni Rom\xc3\xa2niei. Sta\xc8\x9bia de taxare rutier\xc4\x83 va fi amplasat\xc4\x83 pe teritoriul rom\xc3\xa2nesc, iar taxele rutiere vor fi \xc3\xaencasate de Rom\xc3\xa2nia, \xc3\xaen timp ce taxele feroviare vor fi \xc3\xaencasate de Bulgaria, conform memorandumului de finan\xc8\x9bare a podului._NEWLINE_Presa rom\xc3\xa2n\xc4\x83 \xc8\x99i cea bulgar\xc4\x83 au publicat recent posibilele valori ale taxelor rutiere care vor fi percepute pentru traversarea podului: 2 euro pentru autoturisme, 12 euro pentru autovehiculele cu masa cuprins\xc4\x83 \xc3\xaentre 3,5 \xc8\x99i 7,5 tone av\xc3\xa2nd maxim 23 locuri, 18 euro pentru cele cu masa cuprins\xc4\x83 \xc3\xaentre 7,5 \xc8\x99i 12 tone, 25 euro pentru camioanele cu masa mai mare de 12 tone \xc8\x99i cu maximum 3 axe, 37 euro pentru cele cu masa mai mare de 12 tone \xc8\x99i cu peste 4 axe.\n_START_SECTION_\nAspecte estetice \xc8\x99i vizuale\n_START_PARAGRAPH_\nPodul are deschideri de 180 m \xc3\xaentre pile, pentru a permite inclusiv circula\xc8\x9bia navelor fluviale de mare tonaj. Podul propriu-zis este unul de tip hobanat, \xc3\xaen zona \xc8\x99enalului navigabil tablierul fiind sus\xc8\x9binut de ni\xc8\x99te cabluri de mari dimensiuni numite hobane, fixate pe cele patru pile centrale. Aspectul dat de ansamblul format de pilele centrale \xc8\x99i de hobane poate fi considerat unul suplu \xc8\x99i impun\xc4\x83tor, iar imaginea general\xc4\x83 a podului fost caracterizat\xc4\x83 de unii ingineri \xc8\x99i oficiali drept \xe2\x80\x9emonumental\xc4\x83\xe2\x80\x9d \xc8\x99i \xe2\x80\x9eimpresionant\xc4\x83\xe2\x80\x9d.\n_START_SECTION_\nProiecte de viitor\n_START_PARAGRAPH_\nConstruc\xc8\x9bia unui obiectiv de infrastructur\xc4\x83 at\xc3\xa2t de important precum podul de la Vidin-Calafat a impulsionat autorit\xc4\x83\xc8\x9bile de pe ambele maluri. \xc3\x8en numeroase r\xc3\xa2nduri, oficiali din Bulgaria \xc8\x99i Rom\xc3\xa2nia au sugerat realizarea \xc3\xaen viitorul apropiat a unor poduri similare care s\xc4\x83 lege cele dou\xc4\x83 \xc8\x9b\xc4\x83ri \xc3\xaen zone de interes economic sau de tranzit sporit._NEWLINE_Cu ocazia unei vizite pe care a \xc3\xaentreprins-o \xc3\xaen noiembrie 2005 \xc3\xaen Rom\xc3\xa2nia, pre\xc8\x99edintele bulgar Gheorghi P\xc4\x83rvanov a propus construirea \xc3\xaen urm\xc4\x83torii 20 de ani a cel pu\xc8\x9bin dou\xc4\x83 poduri noi peste Dun\xc4\x83re, unul la Nicopole-Turnu M\xc4\x83gurele, cel\xc4\x83lalt la Silistra-C\xc4\x83l\xc4\x83ra\xc8\x99i, declar\xc3\xa2nd: \xe2\x80\x9eTrebuie s\xc4\x83 avem c\xc3\xa2te un pod peste Dun\xc4\x83re oriunde tranzitul de persoane \xc8\x99i de m\xc4\x83rfuri o cere\xe2\x80\x9d._NEWLINE_\xc3\x8en august 2008 reprezentan\xc8\x9bi ai Consiliului Jude\xc8\x9bean Olt \xc8\x99i directorul executiv al Prefecturii Plevna din Bulgaria, Stelian V\xc3\xa2rbanov, prezent la o \xc3\xaentrunire organizat\xc4\x83 de partea rom\xc3\xa2n\xc4\x83, au anun\xc8\x9bat c\xc4\x83 vor depune la Uniunea European\xc4\x83 un studiu de pia\xc8\x9b\xc4\x83 cu privire la construirea unui pod peste Dun\xc4\x83re \xc3\xaen dreptul localit\xc4\x83\xc8\x9bilor Corabia \xc8\x99i Plevna. De\xc8\x99i documenta\xc8\x9bia a fost ulterior respins\xc4\x83 de la finan\xc8\x9bare de c\xc4\x83tre UE, autorit\xc4\x83\xc8\x9bile locale de pe cele dou\xc4\x83 maluri ale Dun\xc4\x83rii anun\xc8\x9bau \xc3\xaen iulie 2009 c\xc4\x83 sus\xc8\x9bin \xc3\xaen continuare construc\xc8\x9bia acestui pod, de data aceasta ca un parteneriat public-privat. Investi\xc8\x9bia ar costa 300.000.000 euro, din care guvernul rom\xc3\xa2n ar trebui s\xc4\x83 asigure 150.000.000 euro._NEWLINE_Pe 6 noiembrie 2008 exper\xc8\x9bi din Rom\xc3\xa2nia \xc8\x99i Bulgaria au discutat propunerea de a se construi o telegondol\xc4\x83 peste Dun\xc4\x83re, care s\xc4\x83 lege Giurgiu de Ruse paralel cu podul existent. Odat\xc4\x83 cu u\xc8\x99urarea traficului \xc8\x99i cre\xc8\x99terea mobilit\xc4\x83\xc8\x9bii \xc3\xaentre cele dou\xc4\x83 ora\xc8\x99e, telegondola ar servi \xc8\x99i ca atrac\xc8\x9bie turistic\xc4\x83. S-a propus ca finan\xc8\x9barea, estimat\xc4\x83 la 8.000.000 euro, s\xc4\x83 se fac\xc4\x83 prin Programul Opera\xc8\x9bional de Cooperare Transfrontalier\xc4\x83 pentru perioada 2007 \xe2\x80\x93 2013, parte a Fondului Regional European de Dezvoltare._NEWLINE_Tot \xc3\xaen noiembrie 2008 prim-ministrul rom\xc3\xa2n de atunci, C\xc4\x83lin Popescu-T\xc4\x83riceanu, a prezentat posibilitatea construirii \xc3\xaempreun\xc4\x83 cu Bulgaria a unui complex hidroenergetic \xc3\xaen regiunea Turnu M\xc4\x83gurele\xe2\x80\x93Nicopole. Acesta ar servi ca leg\xc4\x83tur\xc4\x83 rutier\xc4\x83, protec\xc8\x9bie \xc3\xaempotriva inunda\xc8\x9biilor \xc8\x99i ar u\xc8\x99ura traficul naval din zon\xc4\x83 atunci c\xc3\xa2nd debitul fluviului e sc\xc4\x83zut._NEWLINE_\xc3\x8en decembrie 2008 primarul Silistrei, Ivo Andonov, anun\xc8\x9ba c\xc4\x83 guvernul Omanului a decis s\xc4\x83 participe \xc3\xaen competi\xc8\x9bia pentru concesionarea construc\xc8\x9biei unui pod peste Dun\xc4\x83re l\xc3\xa2ng\xc4\x83 Silistra. Domnul Andonov preciza c\xc4\x83 a primit o scrisoare de inten\xc8\x9bie din partea Fondului de Investi\xc8\x9bii din Oman. \xc3\x8en scrisoare se detalia faptul c\xc4\x83 Fondul a angajat o echip\xc4\x83 de consultan\xc8\x9bi interna\xc8\x9bionali s\xc4\x83 efectueze un studiu, iar datele preliminare privind loca\xc8\x9bia podului erau extrem de promi\xc8\x9b\xc4\x83toare. Prim\xc4\x83ria Silistra dorea s\xc4\x83 \xc3\xaenceap\xc4\x83 procedurile de concesionare c\xc3\xa2t mai cur\xc3\xa2nd \xc8\x99i s\xc4\x83 solicite \xc8\x99i sprijinul guvernului bulgar._NEWLINE_Pe 5 decembrie 2008 Pet\xc4\x83r Mutafchiev, ministrul bulgar al Transporturilor, spunea \xc3\xaen fa\xc8\x9ba studen\xc8\x9bilor de la Facultatea de Transporturi \xc8\x99i Construc\xc8\x9bii din cadrul Universit\xc4\x83\xc8\x9bii de Arhitectur\xc4\x83, Construc\xc8\x9bii \xc8\x99i Geodezie din Sofia, c\xc4\x83 \xe2\x80\x9e\xc3\xaen acest moment exist\xc4\x83 negocieri \xc3\xaen stadiu avansat cu Rom\xc3\xa2nia privind dou\xc4\x83 poduri noi peste fluviul Dun\xc4\x83rea\xe2\x80\x9d. Ministrul Mutafchiev ad\xc4\x83uga c\xc4\x83 e vorba de loca\xc8\x9biile Oreahovo-Bechet, de care Rom\xc3\xa2nia este mai interesat\xc4\x83, \xc8\x99i Silistra-C\xc4\x83l\xc4\x83ra\xc8\x99i, pe care Bulgaria o consider\xc4\x83 prioritar\xc4\x83._NEWLINE_Pe 24 februarie 2009 Pet\xc4\x83r Mutafchiev s-a \xc3\xaent\xc3\xa2lnit la Calafat cu omologul s\xc4\x83u rom\xc3\xa2n, Radu Berceanu. \xc3\x8en urma discu\xc8\x9biilor, acesta a declarat:_NEWLINE_\xe2\x80\x9eUrmeaz\xc4\x83 s\xc4\x83 preg\xc4\x83tim un proiect comun rom\xc3\xa2no-bulgar \xc3\xaen care s\xc4\x83 ne exprim\xc4\x83m acordul pentru construc\xc8\x9bia unui pod la Bechet-Oreahovo, \xc3\xaen care partea rom\xc3\xa2n\xc4\x83 s\xc4\x83 aib\xc4\x83 ini\xc8\x9biativa, \xc8\x99i la C\xc4\x83l\xc4\x83ra\xc8\x99i-Silistra, \xc3\xaen care partea bulgar\xc4\x83 s\xc4\x83 aib\xc4\x83 ini\xc8\x9biativa.\xe2\x80\x9d_NEWLINE_\xe2\x80\x94AMOS News - 24.02.2009_NEWLINE_Pet\xc4\x83r Mutafchiev a declarat \xc8\x99i el presei bulgare c\xc4\x83 cele dou\xc4\x83 \xc8\x9b\xc4\x83ri au avut \xc3\xaen trecut puncte de vedere diferite, \xc3\xaens\xc4\x83 acum se va preg\xc4\x83ti un acord care va stipula c\xc4\x83 Rom\xc3\xa2nia va construi un pod la Oreahovo-Bechet, iar Bulgaria alt pod la C\xc4\x83l\xc4\x83ra\xc8\x99i-Silistra._NEWLINE_\xc3\x8en octombrie 2009 o delega\xc8\x9bie condus\xc4\x83 de oficiali ai Ministerul Economiei \xc8\x99i Finan\xc8\x9belor \xc8\x99i format\xc4\x83 din reprezentan\xc8\x9bi ai Transgaz, Transelectrica \xc8\x99i Hidroelectrica, a analizat \xc3\xaen Bulgaria proiectele de colaborare \xc3\xaen domeniul energiei dintre cele dou\xc4\x83 \xc8\x9b\xc4\x83ri. La \xc3\xaencheierea discu\xc8\x9biilor, Tudor \xc8\x98erban, secretar de stat \xc3\xaen Ministerul Economiei, a declarat pe 11 decembrie c\xc4\x83 Rom\xc3\xa2nia \xc8\x99i Bulgaria vor s\xc4\x83 construiasc\xc4\x83 \xc3\xaempreun\xc4\x83 dou\xc4\x83 hidrocentrale, cu fonduri europene, f\xc4\x83r\xc4\x83 s\xc4\x83 precizeze \xc3\xaens\xc4\x83 posibilul amplasament al acestora._NEWLINE_Pe 23 decembrie 2009 \xc3\xaen Rom\xc3\xa2nia a fost investit cabinetul condus de premierul Emil Boc, iar unul dintre punctele programului de guvernare a fost \xe2\x80\x9eIni\xc8\x9bierea demersurilor pentru realizarea podului peste Dun\xc4\x83re la Turnu M\xc4\x83gurele - Nicopole \xc8\x99i conectivitatea cu Autostrada Sudului\xe2\x80\x9d._NEWLINE_Pe 10 mai 2010 Rosen Plevneliev, ministrul bulgar al Dezvolt\xc4\x83rii Regionale, a anun\xc8\x9bat probabilitatea ca Uniunea European\xc4\x83 s\xc4\x83 finan\xc8\x9beze proiectele de construire a dou\xc4\x83 noi poduri peste Dun\xc4\x83re, care s\xc4\x83 lege ora\xc8\x99ele Oreahovo-Bechet \xc8\x99i Silistra-C\xc4\x83l\xc4\x83ra\xc8\x99i. Anun\xc8\x9bul a fost f\xc4\x83cut la o conferin\xc8\x9b\xc4\x83 interna\xc8\x9bional\xc4\x83 de dou\xc4\x83 zile, desf\xc4\x83\xc8\x99urat\xc4\x83 la Ruse, privind strategia UE fa\xc8\x9b\xc4\x83 de Regiunea Dun\xc4\x83rii. La conferin\xc8\x9b\xc4\x83 au mai participat prim-ministrul Boiko Borisov, comisarul european pentru Politic\xc4\x83 Regional\xc4\x83 Johannes Hahn \xc8\x99i ministrul bulgar al Economiei, Energiei \xc8\x99i Turismului Traicio Traikov._NEWLINE_Pe 21 octombrie 2014, Guvernul Rom\xc3\xa2niei a aprobat semnarea unui memorandum de \xc3\xaen\xc8\x9belegere cu autorit\xc4\x83\xc8\x9bile bulgare pentru implementarea studiilor de fezabilitate privind construc\xc8\x9bia a dou\xc4\x83 noi poduri peste Dun\xc4\x83re, la Silistra-C\xc4\x83l\xc4\x83ra\xc8\x99i \xc8\x99i Nicopole-Turnu M\xc4\x83gurele.\n_START_SECTION_\nComplexe hidroenergetice\n_START_PARAGRAPH_\nPe data de 18 iulie 2011 mini\xc8\x99trii Economiei din Rom\xc3\xa2nia \xc8\x99i Bulgaria, Ion Ariton \xc8\x99i Traicio Traikov, au anun\xc8\x9bat c\xc4\x83 \xc3\xaen septembrie 2011 guvernele celor dou\xc4\x83 \xc8\x9b\xc4\x83ri vor semna un memorandum pentru preg\xc4\x83tirea proiectelor de construc\xc8\x9bie a dou\xc4\x83 mari complexuri hidroenergetice pe Dun\xc4\x83re. Acestea vor fi pozi\xc8\x9bionate \xc3\xaentre Turnu M\xc4\x83gurele \xc8\x99i Nicopole, respectiv \xc3\xaentre C\xc4\x83l\xc4\x83ra\xc8\x99i \xc8\x99i Silistra. \xc3\x8en primul caz se reia ideea fostului premier T\xc4\x83riceanu, enun\xc8\x9bat\xc4\x83 \xc3\xaen 2008._NEWLINE_Ministerul Economiei din Bulgaria estimeaz\xc4\x83 c\xc4\x83 cele dou\xc4\x83 mari complexuri hidroenergetice ar putea produce un total de peste 3.800 GWh de electricitate pe an. Ministrul rom\xc3\xa2n Ion Ariton a declarat c\xc4\x83 cele dou\xc4\x83 investi\xc8\x9bii vor fi realizate \xc3\xaen parteneriat public-privat, \xc3\xaens\xc4\x83 nu a precizat care este valoarea estimat\xc4\x83 a proiectelor \xc8\x99i nici momentul \xc3\xaen care ar putea s\xc4\x83 \xc3\xaenceap\xc4\x83 efectiv construc\xc8\x9bia.\n_START_SECTION_\nControverse\n_START_PARAGRAPH_\nProiectul noului pod peste Dun\xc4\x83re nu a fost lipsit de nenum\xc4\x83rate probleme \xc8\x99i controverse de-a lungul timpului. Principalul obstacol care a \xc3\xaent\xc3\xa2rziat \xc3\xaenceperea efectiv\xc4\x83 a lucr\xc4\x83rilor au fost \xc3\xaendelungatele ne\xc3\xaen\xc8\x9belegeri rom\xc3\xa2no-bulgare privind locul unde s\xc4\x83 fie construit podul sau chiar privind oportunitatea lui.\n_START_SECTION_\nControverse privind licita\xc8\x9biile\n_START_PARAGRAPH_\nDac\xc4\x83 atribuirea de c\xc4\x83tre partea bulgar\xc4\x83 a construc\xc8\x9biei podului spaniolilor de la FCC nu a suscitat suspiciuni, \xc3\xaen schimb licita\xc8\x9bia organizat\xc4\x83 de partea rom\xc3\xa2n\xc4\x83 a st\xc3\xa2rnit controverse. La licita\xc8\x9bie au participat doar dou\xc4\x83 consor\xc8\x9bii, spaniolii de la AZVI / Vimac \xc8\x99i asocierea italo-austriaco-rom\xc3\xa2n\xc4\x83 Astaldi / Swietelsky / Euroconstruct / Ansaldo, iar c\xc3\xa2\xc8\x99tig\xc4\x83torul, consor\xc8\x9biul spaniol, a fost desemnat la data de 20 ianuarie 2009 pe principiul pre\xc8\x9bului cel mai mic. Dac\xc4\x83 la licita\xc8\x9bia anterioar\xc4\x83, \xc8\x9binut\xc4\x83 \xc3\xaen noiembrie 2008 \xc8\x99i ulterior anulat\xc4\x83 de Comisia de evaluare a Ministerului Transporturilor, spaniolii au cerut 61.000.000 de euro, de data aceasta ei au solicitat 66.900.000 euro, fa\xc8\x9b\xc4\x83 de cei 74.400.000 euro ceru\xc8\x9bi de consor\xc8\x9biul italo-austriaco-rom\xc3\xa2n._NEWLINE_Deoarece suma cerut\xc4\x83 de AZVI / Vimac era cu aproape 20.000.000 euro mai mic\xc4\x83 dec\xc3\xa2t estimarea f\xc4\x83cut\xc4\x83 de proiectant, de 82.300.000 euro, Astaldi a considerat c\xc4\x83 pre\xc8\x9bul spaniolilor a fost unul de dumping \xc8\x99i a contestat, \xc3\xaen luna februarie, licita\xc8\x9bia. Radu Berceanu, noul ministru al Transporturilor, s-a ar\xc4\x83tat deranjat de contestarea licita\xc8\x9biei, declar\xc3\xa2nd c\xc4\x83: \xe2\x80\x9ela noi, \xc3\xaen Rom\xc3\xa2nia, contestarea licita\xc8\x9biilor este un sport na\xc8\x9bional\xe2\x80\x9d. Cu toate acestea, el a dat dreptate italienilor de la Astaldi, f\xc4\x83c\xc3\xa2nd mai multe acuza\xc8\x9bii dure la adresa AZVI:_NEWLINE_\xe2\x80\x9eNoi avem o firm\xc4\x83, AZVI, de care nu a auzit nimeni \xc3\xaen Rom\xc3\xa2nia p\xc3\xa2n\xc4\x83 c\xc3\xa2nd a c\xc3\xa2\xc8\x99tigat lucrarea. Este o firm\xc4\x83 mare din Spania, dar aici are doar trei b\xc4\x83ie\xc8\x9bi care umbl\xc4\x83 ca zevzecii \xc8\x99i care tot caut\xc4\x83, de fapt - de\xc8\x99i nu spun - ni\xc8\x99te subcontractori. Dac\xc4\x83 valoarea lucr\xc4\x83rii este de 70 de milioane de euro, ei caut\xc4\x83 s\xc4\x83 c\xc3\xa2\xc8\x99tige 20 de milioane de euro, iar restul s\xc4\x83 o dea la subcontractori. Cu 50 de milioane de euro nu exist\xc4\x83 subcontractori care s\xc4\x83 fac\xc4\x83 lucrarea. Ei au c\xc3\xa2\xc8\x99tigat la un pre\xc8\x9b-limit\xc4\x83: nu au nici utilaje, nici oameni, nimic. Nu vor g\xc4\x83si subcontractori.\xe2\x80\x9d_NEWLINE_\xe2\x80\x9eNe-au spus \xc3\xaent\xc3\xa2i c\xc4\x83 nu au teren expropriat, de\xc8\x99i aveau 90% din teren. Nu era ultima buc\xc4\x83\xc8\x9bic\xc4\x83, le-am expropriat-o \xc8\x99i pe aia. I-am chemat pe \xc8\x99efii din Spania, pentru c\xc4\x83 lor le-am spus c\xc4\x83 nu mai am ce s\xc4\x83 discut cu ei. \xe2\x80\x9eSunte\xc8\x9bi prea mici. Sunte\xc8\x9bi trei b\xc4\x83ie\xc8\x9bi cu laptopuri\xe2\x80\x9d, le-am spus. Pe de alt\xc4\x83 parte, nu pot s\xc4\x83 aplic penaliz\xc4\x83ri, pentru c\xc4\x83 \xc3\xaen contract sunt etape mari, de un an.\xe2\x80\x9d_NEWLINE_\xe2\x80\x94Gazeta de Sud - 11.11.2009_NEWLINE_Pe data de 25 februarie Curtea de Apel Bucure\xc8\x99ti a respins ac\xc8\x9biunea firmei Astaldi \xc3\xaempotriva Ministerului Transporturilor. Decizia instan\xc8\x9bei nu era \xc3\xaens\xc4\x83 definitiv\xc4\x83, put\xc3\xa2nd fi atacat\xc4\x83 cu recurs la \xc3\x8enalta Curte de Casa\xc8\x9bie \xc8\x99i Justi\xc8\x9bie._NEWLINE_Controverse a st\xc3\xa2rnit \xc8\x99i licita\xc8\x9bia pentru desemnarea consultantului. Primele cinci consor\xc8\x9bii (\xc3\xaen ordinea ofertelor financiare) au fost descalificate, iar c\xc3\xa2\xc8\x99tig\xc4\x83tor a fost desemnat consor\xc8\x9biul Italferr SpA. / DIWI Consult International GmbH / Tecnic Consulting Engineering Rom\xc3\xa2nia SRL. Italferr, liderul de consor\xc8\x9biu, a adjudecat contractul de consultan\xc8\x9b\xc4\x83 pentru circa 2.800.000 euro, cu un milion de euro mai mult dec\xc3\xa2t prima firm\xc4\x83 clasat\xc4\x83. Unul din competitori, firma Hill International, a contestat licita\xc8\x9bia, \xc3\xaens\xc4\x83 pe data de 24 decembrie 2008 \xc8\x99i-a retras contesta\xc8\x9bia._NEWLINE_\xc3\x8entre timp au ap\xc4\x83rut probleme \xc8\x99i pe malul bulg\xc4\x83resc. Alexand\xc4\x83r \xc8\x9avetkov, ministrul bulgar al Transporturilor, anun\xc8\x9ba \xc3\xaen toamna lui 2009 c\xc4\x83 lucr\xc4\x83rile la pod sunt \xc3\xaen \xc3\xaent\xc3\xa2rziere cu 12-14 luni din cauza managementului defectuos:_NEWLINE_\xe2\x80\x9e\xc3\x8en ultimele trei luni ne-am \xc3\xaent\xc3\xa2lnit de cel pu\xc8\x9bin 15 ori cu grupul care execut\xc4\x83 lucrarea (FCC Spania), deoarece au prea multe cereri. Totu\xc8\x99i, nu toate aceste cerin\xc8\x9be vor fi \xc3\xaendeplinite. Proiectul necesit\xc4\x83 m\xc4\x83suri rapide, \xc3\xaentruc\xc3\xa2t este finan\xc8\x9bat \xc8\x99i cu fonduri europene prin programul ISPA (70 de milioane de euro), care expir\xc4\x83 la sf\xc3\xa2r\xc8\x99itul lui 2010.\xe2\x80\x9d_NEWLINE_\xe2\x80\x94Gazeta de Sud - 11.11.2009\n_START_SECTION_\n\xc3\xaen Rom\xc3\xa2nia\n_START_PARAGRAPH_\nPentru a putea preda companiilor constructoare amplasamentul liber de sarcini, Rom\xc3\xa2nia \xc8\x99i Bulgaria au fost nevoite s\xc4\x83 procedeze \xc8\x99i la exproprierea unor suprafe\xc8\x9be de teren. Spre exemplu, conform lui Mircea Gu\xc8\x9b\xc4\x83, primarul Calafatului, pe malul rom\xc3\xa2nesc au trebuit expropriate 42,6 hectare de teren, cu 242 de pozi\xc8\x9bii \xc3\xaen Cartea Funciar\xc4\x83. Dintre acestea, 24 apar\xc8\x9bineau Consiliului Local Calafat, una - Romsilva, iar alte 217 - persoanelor private._NEWLINE_Exproprierea terenurilor de pe malul rom\xc3\xa2nesc a \xc3\xaenceput relativ dezordonat, marcat\xc4\x83 de zvonuri, \xc3\xaent\xc3\xa2rzieri \xc8\x99i suspiciuni. Ludovic Orban, ministrul Transporturilor din acea perioad\xc4\x83, anun\xc8\x9ba la \xc3\xaenceputul lui septembrie c\xc4\x83:_NEWLINE_\xe2\x80\x9eSuntem \xc3\xaen grafic. P\xc3\xa2n\xc4\x83 la sf\xc3\xa2r\xc8\x99itul anului vom organiza licita\xc8\x9bie interna\xc8\x9bional\xc4\x83 pentru desemnarea constructorului, iar la \xc3\xaenceputul lui 2009 vor putea demara lucr\xc4\x83rile. Se vor rezolva toate problemele legate de terenuri p\xc3\xa2n\xc4\x83 la emiterea ordinului de \xc3\xaencepere a lucr\xc4\x83rilor.\xe2\x80\x9d_NEWLINE_\xe2\x80\x94Gazeta de Sud - 11.09.2008_NEWLINE_Tot \xc3\xaen septembrie 2008, primarul Mircea Gu\xc8\x9b\xc4\x83 spunea: \xe2\x80\x9eNegocierile de expropriere vor \xc3\xaencepe dup\xc4\x83 15 octombrie, dar nu se ocup\xc4\x83 prim\xc4\x83ria. Nu am primit p\xc3\xa2n\xc4\x83 acum nici un document de la guvern \xc3\xaen acest sens\xe2\x80\x9d. Toma Iov\xc4\x83nescu, director general adjunct tehnic al proiectantului IPTANA Bucure\xc8\x99ti, estima c\xc4\x83 vor fi afecta\xc8\x9bi \xc3\xaen total 150 de proprietari de terenuri, dar cu suprafe\xc8\x9be modice. Cu toate acestea, p\xc3\xa2n\xc4\x83 la sf\xc3\xa2r\xc8\x99itul lui 2008 nu a existat niciun act normativ clar care s\xc4\x83 reglementeze procedurile de expropriere. Desf\xc4\x83\xc8\x99urarea alegerilor legislative din 2008 a \xc3\xaent\xc3\xa2rziat \xc8\x99i mai mult emiterea unei Hot\xc4\x83r\xc3\xa2ri de Guvern \xc3\xaen acest domeniu. Abia pe 13 mai 2009 Guvernul Rom\xc3\xa2niei emite Hot\xc4\x83r\xc3\xa2rea nr.576, care abroga H.G. nr.1664 din 7 octombrie 2004, modificat\xc4\x83 ulterior prin H.G. nr.1331 din 3 noiembrie 2005. \xc3\x8en anexa H.G. nr.576 se preciza c\xc4\x83 se aloc\xc4\x83 pentru exproprieri suma de 7.300.000 lei._NEWLINE_Ulterior, presa rom\xc3\xa2neasc\xc4\x83 a sugerat c\xc4\x83 sunt cazuri \xc3\xaen care anumite suprafe\xc8\x9be de teren au fost trecute de autorit\xc4\x83\xc8\x9bile locale dintr-o categorie inferioar\xc4\x83 \xc3\xaentr-o categorie superioar\xc4\x83, pentru a le cre\xc8\x99te valoarea \xc8\x99i a obliga statul rom\xc3\xa2n s\xc4\x83 le cumpere de la proprietarii respectivi cu pre\xc8\x9buri umflate. Astfel, suprafe\xc8\x9be cu destina\xc8\x9bie agricol\xc4\x83 din extravilanul localit\xc4\x83\xc8\x9bilor, mai ieftine ca pre\xc8\x9b, ar fi fost trecute prin hot\xc4\x83r\xc3\xa2ri de Consiliu Local \xc3\xaen intravilan \xc8\x99i \xc3\xaencadrate ca terenuri cu destina\xc8\x9bia de locuin\xc8\x9be, mult mai scumpe. De\xc8\x99i autorit\xc4\x83\xc8\x9bile locale au negat acest lucru, \xc3\xaen luna septembrie 2009 se ajunsese totu\xc8\x99i la situa\xc8\x9bia c\xc4\x83 statul rom\xc3\xa2n trebuia s\xc4\x83 pl\xc4\x83teasc\xc4\x83 \xc3\xaen medie 366.435,07 lei pentru un hectar de teren \xc3\xaen zona Calafat \xc8\x99i Poiana Mare, adic\xc4\x83 aproape 100.000 de euro pe hectar la acea dat\xc4\x83._NEWLINE_Din acest motiv, pe data de 23 septembrie 2009 guvernul rom\xc3\xa2n emite Hot\xc4\x83r\xc3\xa2rea nr.1032, care modific\xc4\x83 H.G. nr.576, \xc8\x99i prin care se suplimenteaz\xc4\x83 banii destina\xc8\x9bi exproprierilor \xe2\x80\x9ecu suma global\xc4\x83 estimat\xc4\x83 de 2.465 mii lei, alocat\xc4\x83 de la bugetul de stat prin bugetul Ministerului Transporturilor \xc8\x99i Infrastructurii\xe2\x80\x9d. \xc3\x8en Nota de Fundamentare a acestei Hot\xc4\x83r\xc3\xa2ri se precizeaz\xc4\x83 clar c\xc4\x83:_NEWLINE_\xe2\x80\x9eDatorit\xc4\x83 schimb\xc4\x83rii categoriei de folosin\xc8\x9b\xc4\x83 a unei p\xc4\x83r\xc8\x9bi din suprafa\xc8\x9ba afectat\xc4\x83, dintr-o categorie inferioar\xc4\x83 \xc3\xaentr-o categorie superioar\xc4\x83, ne afl\xc4\x83m \xc3\xaen situa\xc8\x9bia ca suma de bani aprobat\xc4\x83 prin Hot\xc4\x83r\xc3\xa2rea Guvernului nr. 576/2009 s\xc4\x83 nu fie suficient\xc4\x83.\xe2\x80\x9d_NEWLINE_\xe2\x80\x94Nota de Fundamentare a Hot\xc4\x83r\xc3\xa2rii de Guvern nr.1032/23.09.2009_NEWLINE_O problem\xc4\x83 reclamat\xc4\x83 de AZVI / Vimac \xc8\x99i care a dus la \xc3\xaent\xc3\xa2rzieri \xc3\xaen predarea amplasamentului liber de sarcini c\xc4\x83tre constructor a fost necesitatea scoaterii definitive din circuitul forestier (exproprierea) a unei suprafe\xc8\x9be de 3499 mp apar\xc8\x9bin\xc3\xa2nd propriet\xc4\x83\xc8\x9bii publice a statului \xc8\x99i administrat\xc4\x83 de Regia Na\xc8\x9bional\xc4\x83 a P\xc4\x83durilor Romsilva. Acest lucru s-a reglementat p\xc3\xa2n\xc4\x83 la urm\xc4\x83 prin Hot\xc4\x83r\xc3\xa2rea de Guvern nr.1005 din 2 septembrie 2009._NEWLINE_\xc3\x8en septembrie 2009, Konstantin Jiponov, responsabilul adjunct de proiect al Ministerului Transporturilor din Bulgaria, explica presei c\xc4\x83 \xc3\xaent\xc3\xa2rzierea de 12-14 luni fa\xc8\x9b\xc4\x83 de termenul de finalizare ini\xc8\x9bial se datoreaz\xc4\x83 \xc3\xaen parte \xc8\x99i faptului c\xc4\x83 Rom\xc3\xa2nia a emis t\xc3\xa2rziu Autoriza\xc8\x9bia de Construire care permite FCC accesul pe malul rom\xc3\xa2nesc, precum \xc8\x99i procedurilor foarte lente de expropriere a terenurilor de pe acela\xc8\x99i mal.\n_START_SECTION_\n\xc3\xaen Bulgaria\n_START_PARAGRAPH_\nDificult\xc4\x83\xc8\x9bile legate de exproprieri au \xc3\xaent\xc3\xa2rziat lucr\xc4\x83rile \xc8\x99i pe malul bulg\xc4\x83resc. De\xc8\x99i oficial Bulgaria a \xc3\xaenceput lucr\xc4\x83rile \xc3\xaen iunie 2007, \xc3\xaen realitate, datorit\xc4\x83 problemelor cauzate de exproprieri, \xc3\xaenceperea propriu-zis\xc4\x83 a construc\xc8\x9biei a fost am\xc3\xa2nat\xc4\x83 p\xc3\xa2n\xc4\x83 \xc3\xaen martie 2008. Presa bulgar\xc4\x83 a relatat pe larg situa\xc8\x9bia. Ministrul bulgar adjunct al Transporturilor, Vessela Gospodinova, anun\xc8\x9ba \xc3\xaen octombrie 2007 c\xc4\x83 ministerul va primi pe data de 5 noiembrie 2007 un studiu independent privind valoarea a 20 de suprafe\xc8\x9be de teren \xc8\x99i c\xc4\x83 negociaz\xc4\x83 cu proprietarii acestora, \xc3\xaen vederea cump\xc4\x83r\xc4\x83rii lor._NEWLINE_Potrivit ziarului bulgar Dnevnik, problemele cauzate de exproprieri au \xc3\xaent\xc3\xa2rziat cu dou\xc4\x83 luni semnarea contractului pentru construirea infrastructurii de acces la pod de pe malul bulg\xc4\x83resc. Acela\xc8\x99i ziar, preluat de agen\xc8\x9bia Novinite, explica \xc8\x99i cauza acestei \xc3\xaent\xc3\xa2rzieri, sus\xc8\x9bin\xc3\xa2nd c\xc4\x83 prim\xc4\x83ria Vidin, \xc3\xaen loc s\xc4\x83 ofere teren cu titlu gratuit Ministerului Transporturilor, a separat unele parcele \xc8\x99i a v\xc3\xa2ndut unor persoane particulare circa 30.000 m\xc2\xb2. Pentru rezolvarea acestei situa\xc8\x9bii Guvernul bulgar a fost nevoit s\xc4\x83 emit\xc4\x83 un nou decret de expropriere, care nu a intrat \xc3\xaens\xc4\x83 \xc3\xaen vigoare dec\xc3\xa2t la jum\xc4\x83tatea lunii decembrie 2007._NEWLINE_\xc3\x8en luna august 2008 compania spaniol\xc4\x83 FCC anun\xc8\x9ba c\xc4\x83 lucr\xc4\x83rile sunt \xc3\xaent\xc3\xa2rziate deja cu patru luni fa\xc8\x9b\xc4\x83 de grafic. Simeon Evtimov, responsabilul de proiect al Ministerului Transporturilor din Bulgaria, afirma c\xc4\x83 \xc3\xaent\xc3\xa2rzierea este cauzat\xc4\x83 de modific\xc4\x83rile impuse proiectan\xc8\x9bilor de condi\xc8\x9biile geologice din zon\xc4\x83 \xc8\x99i de exproprieri.\n_START_SECTION_\nControverse privind aspectele financiare\n_START_PARAGRAPH_\nNici problemele financiare nu au ocolit construc\xc8\x9bia podului Vidin-Calafat. Presa, dar \xc8\x99i oficiali de pe ambele maluri ale Dun\xc4\x83rii, consider\xc4\x83 acum c\xc4\x83 podul va costa cu zeci de milioane de euro \xc3\xaen plus fa\xc8\x9b\xc4\x83 de valorile estimate ini\xc8\x9bial, iar termenul de finalizare, am\xc3\xa2nat din 2010 p\xc3\xa2n\xc4\x83 spre sf\xc3\xa2r\xc8\x99itul lui 2011, a fost din nou dep\xc4\x83\xc8\x99it. Surse din Ministerul bulgar al Transporturilor care au dorit s\xc4\x83-\xc8\x99i p\xc4\x83streze anonimatul, citate de cotidianul Trud, consider\xc4\x83 c\xc4\x83 podul va fi \xc3\xaen final mai scump cu 20-30% dec\xc3\xa2t valoarea contractual\xc4\x83, adic\xc4\x83 cu 20-30.000.000 euro._NEWLINE_Consultantul desemnat de partea bulgar\xc4\x83, consor\xc8\x9biul Ing\xc3\xa9rop / High-Point Rendel, a solicitat \xc3\xaenc\xc4\x83 3.000.000 euro fa\xc8\x9b\xc4\x83 de suma de 6.000.000 euro convenit\xc4\x83 prin contract. Suplimentarea a fost motivat\xc4\x83 de nenum\xc4\x83ratele \xc3\xaent\xc3\xa2rzieri \xc8\x99i am\xc3\xa2n\xc4\x83ri ale lucr\xc4\x83rilor, rezult\xc3\xa2nd un num\xc4\x83r mult mai mare de ore de munc\xc4\x83 pe care consor\xc8\x9biul a fost nevoit s\xc4\x83 le pl\xc4\x83teasc\xc4\x83 angaja\xc8\x9bilor s\xc4\x83i._NEWLINE_Mai mult, la insisten\xc8\x9ba consultantului Ing\xc3\xa9rop / High-Point Rendel, constructorul FCC a fost nevoit s\xc4\x83 realizeze studii geologice suplimentare. Studiile au relevat, la circa 70 de metri sub nivelul fundului albiei, o situa\xc8\x9bie geologic\xc4\x83 sever\xc4\x83 care nu fusese luat\xc4\x83 ini\xc8\x9bial \xc3\xaen calcul: prezen\xc8\x9ba unor lespezi de piatr\xc4\x83 de dimensiuni mari care puteau afecta stabilitatea construc\xc8\x9biei. Aceasta a dus la modificarea proiectului, la noi \xc3\xaent\xc3\xa2rzieri \xc8\x99i la sume suplimentare de bani solicitate de c\xc4\x83tre FCC Ministerului bulgar al Transporturilor._NEWLINE_Alte \xc3\xaent\xc3\xa2rzieri \xc8\x99i solicit\xc4\x83ri de pl\xc4\x83\xc8\x9bi suplimentare din partea constructorului spaniol s-au datorat descoperirii de-a lungul traseului a unor cabluri \xc8\x99i instala\xc8\x9bii neprev\xc4\x83zute \xc3\xaen proiectul ini\xc8\x9bial, care au necesitat noi lucr\xc4\x83ri de reproiectare \xc8\x99i relocare._NEWLINE_\xc3\x8en vara lui 2009, constructorul FCC a fost nevoit s\xc4\x83 opreasc\xc4\x83 lucr\xc4\x83rile la infrastructura feroviar\xc4\x83 din cauza a \xc8\x99ase locuin\xc8\x9be ilegale, amplasate \xc3\xaen zona de servitute \xc8\x99i ocupate de 20-25 persoane. De\xc8\x99i lucr\xc4\x83rile ar fi trebuit s\xc4\x83 \xc3\xaenceap\xc4\x83 \xc3\xaen zona respectiv\xc4\x83 \xc3\xaen luna iulie, constructorul spaniol nu primise \xc3\xaenc\xc4\x83 nici \xc3\xaen luna septembrie 2009 acceptul pentru acces. Din aceasta cauz\xc4\x83 FCC, a solicitat de la Ministerul Transporturilor din Bulgaria o indemniza\xc8\x9bie suplimentar\xc4\x83 de 800.000 euro \xc8\x99i a riscat el \xc3\xaensu\xc8\x99i s\xc4\x83 fie amendat de consultant pentru \xc3\xaent\xc3\xa2rzierea lucr\xc4\x83rilor. Conform lui Konstantin Jiponov, responsabilul adjunct al proiectului: \xe2\x80\x9eeste un cerc vicios cu grave implica\xc8\x9bii financiare de ambele p\xc4\x83r\xc8\x9bi\xe2\x80\x9d. Situa\xc8\x9bia s-a rezolvat la jum\xc4\x83tatea lunii septembrie 2009, c\xc3\xa2nd autorit\xc4\x83\xc8\x9bile locale au emis ordinul de demolare a celor \xc8\x99ase case, iar primarul Vidinului le-a pus la dispozi\xc8\x9bie locuin\xc8\x9be modulare ocupan\xc8\x9bilor acestora._NEWLINE_O situa\xc8\x9bie deosebit\xc4\x83 a fost creat\xc4\x83 \xc8\x99i de faptul c\xc4\x83 FCC a avut nevoie pentru construc\xc8\x9bia de terasamente de circa 1 milion de metri cubi de p\xc4\x83m\xc3\xa2nt. Constructorul spaniol viza \xc3\xaen acest scop extragerea de agregate de pe o suprafa\xc8\x9b\xc4\x83 de 1800 de ari din apropierea saitului lucr\xc4\x83rii, \xc3\xaens\xc4\x83 s-a lovit de Legea bulgar\xc4\x83 a Concesiunilor. Legea nu permite \xc3\xaencredin\xc8\x9barea direct\xc4\x83, ci trateaz\xc4\x83 excavarea de p\xc4\x83m\xc3\xa2nt la fel ca pe extrac\xc8\x9bia de minerale, aur sau platin\xc4\x83, solicit\xc3\xa2nd o licita\xc8\x9bie la care s\xc4\x83 participe cel pu\xc8\x9bin dou\xc4\x83 companii. Astfel c\xc4\x83 FCC s-a trezit \xc3\xaen situa\xc8\x9bia de a participa la o licita\xc8\x9bie al\xc4\x83turi de dou\xc4\x83 firme bulg\xc4\x83re\xc8\x99ti. Surse din Ministerul Transporturilor din Bulgaria au sugerat c\xc4\x83 scopul celor dou\xc4\x83 societ\xc4\x83\xc8\x9bi era doar extorcarea constructorului spaniol, oblig\xc3\xa2ndu-l s\xc4\x83 cumpere de la ele agregate pentru construc\xc8\x9bia terasamentelor cu aproximativ 17 euro pe ton\xc4\x83. \xc8\x9ain\xc3\xa2nd cont de cantitatea de care avea nevoie FCC, aceasta \xc3\xaensemna nisip \xc8\x99i argil\xc4\x83 \xc3\xaen valoare de 17 milioane de leva. \xc3\x8en afar\xc4\x83 de cre\xc8\x99terea costurilor, o astfel de licita\xc8\x9bie necesita proceduri \xc3\xaendelungate care ar fi \xc3\xaent\xc3\xa2rziat \xc8\x99i mai mult finalizarea lucr\xc4\x83rilor. La o \xc3\xaent\xc3\xa2lnire \xc3\xaen luna decembrie 2009 cu Rumen Vidov, primarul Vidinului, Alberto Bergara, responsabilul de proiect din partea FCC, a solicitat rezolvarea rapid\xc4\x83 a problemei, subliniind c\xc4\x83 orice \xc3\xaent\xc3\xa2rziere suplimentar\xc4\x83 cauzat\xc4\x83 de aceast\xc4\x83 licita\xc8\x9bie poate deveni critic\xc4\x83 pentru construc\xc8\x9bia podului. Primarul Vidinului a promis c\xc4\x83 va solicita sprijinul Prim-Ministrului Boiko Borisov, guvernul fiind singurul care ar putea debloca situa\xc8\x9bia printr-o decizie politic\xc4\x83._NEWLINE_\xc3\x8en timpul construc\xc8\x9biei a mai ap\xc4\x83rut o problem\xc4\x83: deoarece pe malul \xc8\x99i \xc3\xaen apele teritoriale bulg\xc4\x83re\xc8\x99ti se lucreaz\xc4\x83, Administra\xc8\x9bia Porturilor Dun\xc4\x83rii Fluviale din Rom\xc3\xa2nia se ocup\xc4\x83 singur\xc4\x83 de \xc3\xaentre\xc8\x9binerea p\xc4\x83r\xc8\x9bii navigabile a Dun\xc4\x83rii \xc8\x99i de circula\xc8\x9bia vaselor \xc3\xaen zon\xc4\x83. Administra\xc8\x9bia are aceast\xc4\x83 obliga\xc8\x9bie stipulat\xc4\x83 prin contract \xc8\x99i a solicitat constructorului FCC 800.000 de euro pentru aceste servicii. FCC a cerut Ministerului Transporturilor de la Sofia s\xc4\x83 suporte \xc3\xaempreun\xc4\x83 costurile, \xc3\xaens\xc4\x83 Ministerul a refuzat, argument\xc3\xa2nd c\xc4\x83 aceast\xc4\x83 plat\xc4\x83 trebuia luat\xc4\x83 \xc3\xaen calcul de constructor la semnarea contractului pentru pod._NEWLINE_\xc3\x8ens\xc4\x83 probabil problema cea mai spinoas\xc4\x83 s-a datorat faptului c\xc4\x83 podul este cofinan\xc8\x9bat din fonduri de preaderare ISPA. Valabilitatea acestei finan\xc8\x9b\xc4\x83ri ar fi expirat la sf\xc3\xa2r\xc8\x99itul anului 2010, cu o posibilitate de prelungire de \xc8\x99ase luni, deci \xc3\xaenainte de termenul estimativ de dare \xc3\xaen folosin\xc8\x9b\xc4\x83 a podului. A\xc8\x99a c\xc4\x83, \xc3\xaen teorie cel pu\xc8\x9bin, Bulgaria ar fi fost nevoit\xc4\x83 s\xc4\x83 \xc3\xaenapoieze ace\xc8\x99ti bani Uniunii Europene. Acela\xc8\x99i lucru l-ar fi riscat \xc8\x99i Rom\xc3\xa2nia, dac\xc4\x83 nu termina infrastructura adiacent\xc4\x83 podului p\xc3\xa2n\xc4\x83 \xc3\xaen data de 31 decembrie 2010. \xc3\x8en aceste condi\xc8\x9bii, guvernul bulgar a solicitat Comisiei Europene extinderea termenului memorandumului financiar pentru construc\xc8\x9bia podului. Conform unor surse citate \xc3\xaen luna decembrie 2009 de agen\xc8\x9bia bulgar\xc4\x83 Novinite, Comisia European\xc4\x83 ar fi acceptat extinderea, \xc3\xaens\xc4\x83 pentru un termen de trei ori mai scurt dec\xc3\xa2t cel solicitat de Bulgaria._NEWLINE_Pe 26 februarie 2010, premierii Emil Boc \xc8\x99i Boiko Borisov au declarat la Sofia c\xc4\x83 vor face echip\xc4\x83 comun\xc4\x83 pentru a convinge Uniunea European\xc4\x83 s\xc4\x83 nu blocheze fondurile europene pentru acest proiect \xc8\x99i s\xc4\x83 prelungeasc\xc4\x83 termenul \xc3\xaen care banii pot fi cheltui\xc8\x9bi. Ei au f\xc4\x83cut apel la Comisia European\xc4\x83 s\xc4\x83 permit\xc4\x83 celor dou\xc4\x83 \xc8\x9b\xc4\x83ri s\xc4\x83 extind\xc4\x83 termenul de folosire a fondurilor p\xc3\xa2n\xc4\x83 la 31 decembrie 2012._NEWLINE_Pe 29 martie 2010, cotidianul bulgar Sega a reluat problema finan\xc8\x9b\xc4\x83rii podului. Ziarul atr\xc4\x83gea aten\xc8\x9bia c\xc4\x83, de\xc8\x99i discu\xc8\x9biile dintre premierii Rom\xc3\xa2niei \xc8\x99i Bulgariei, Emil Boc \xc8\x99i Boiko Borisov, s-au intensificat, nu exista nicio certitudine \xc3\xaen leg\xc4\x83tur\xc4\x83 cu finalizarea la timp a lucr\xc4\x83rilor de construc\xc8\x9bie a podului peste Dun\xc4\x83re. Cotidianul tr\xc4\x83gea semnalul de alarm\xc4\x83 c\xc4\x83 planeaz\xc4\x83 \xc3\xaen continuare riscul ca cele dou\xc4\x83 \xc8\x9b\xc4\x83ri s\xc4\x83 piard\xc4\x83 fonduri europene de milioane de euro. Ziarul bulgar reamintea divergen\xc8\x9bele rom\xc3\xa2no-bulgare din trecut privind amplasamentul podului, suger\xc3\xa2nd c\xc4\x83 Rom\xc3\xa2nia n-ar fi \xc3\xaen continuare interesat\xc4\x83 de construc\xc8\x9bia acestuia; mai mult, \xc3\xaen articol se ar\xc4\x83ta c\xc4\x83 Rom\xc3\xa2nia n-a \xc3\xaentreprins niciun pas \xc3\xaen reabilitarea leg\xc4\x83turilor feroviare \xc8\x99i rutiere dintre Calafat \xc8\x99i Craiova. Cotidianul Sega mai identifica un posibil motiv de \xc3\xaent\xc3\xa2rziere a lucr\xc4\x83rilor: afacerile cu feriboturile de pe cele dou\xc4\x83 maluri ale Dun\xc4\x83rii. Ziarul conchidea: \xe2\x80\x9ePodul peste Dun\xc4\x83re 2 are mai mul\xc8\x9bi du\xc8\x99mani dec\xc3\xa2t prieteni\xe2\x80\x9d._NEWLINE_\xc3\x8en aprilie 2010, Comisia European\xc4\x83 a anun\xc8\x9bat c\xc4\x83 a acceptat extinderea termenului de folosire a fondurilor ISPA p\xc3\xa2n\xc4\x83 la 31 decembrie 2012, decizie salutat\xc4\x83 de guvernele rom\xc3\xa2n \xc8\x99i bulgar.'